b'\n_START_ARTICLE_\nAurignacien\n_START_PARAGRAPH_\nAurignacien (franc.) je kultura mla\xc4\x91ega paleolitika, \xc4\x8diji je nositelj\xc2\xa0\xc2\xbbmoderni\xc2\xab\xc2\xa0\xc4\x8dovjek (Homo sapiens sapiens); nazvana po mjestu Aurignac u ju\xc5\xbenoj Francuskoj. Ra\xc5\xa1irena u zapadnoj, sredi\xc5\xa1njoj i jugoisto\xc4\x8dnoj Europi u vi\xc5\xa1e regionalnih ina\xc4\x8dica. Po\xc4\x8dinje od pribli\xc5\xbeno 40 000 \xe2\x80\x93 36 000 i traje do pribli\xc5\xbeno 28 000 \xe2\x80\x93 26 000. pr. Kr. U njezinim se zapadnim podru\xc4\x8djima, na stijenama \xc5\xa1pilja, pojavljuju prva umjetni\xc4\x8dka ostvarenja: otisci ljudskih ruku, crte\xc5\xbei i gravire shematiziranih \xc5\xbeivotinja prete\xc5\xbeito u profilu, steatopigni \xc5\xbeenski kipi\xc4\x87i od kamena pje\xc5\xa1\xc4\x8denjaka i bjelokosti (najstariji je primjer figurativne umjetnosti Venera iz \xc5\xa1pilje Hohle Fels kraj Schelklingena u Baden-W\xc3\xbcrttembergu), \xc5\xbeivotinjski kipi\xc4\x87i od bjelokosti i dr.'